b'\n_START_ARTICLE_\nRaja 1918\n_START_SECTION_\nJuoni\n_START_PARAGRAPH_\nKapteeni Carl von Munckin saapuessa Suomen ja Neuvosto-Ven\xc3\xa4j\xc3\xa4n raja-asemalle raja on tosiasiassa olemassa vasta paperilla: passeja tai viisumeita ei viel\xc3\xa4 tunneta, eiv\xc3\xa4tk\xc3\xa4 rajan molemmin puolin sukulaissuhteita omaavat kyl\xc3\xa4l\xc3\xa4iset, laukkuryss\xc3\xa4t ja sivutoimiset trokarit tahdo alkuun ottaa uskoakseen, ett\xc3\xa4 ikimuistoiset k\xc3\xa4yt\xc3\xa4nn\xc3\xb6t todella olisivat muuttumassa. He eiv\xc3\xa4t ole ainoita, joille Munckin on iskostettava muutoksen tarkoittavan totta: my\xc3\xb6s melkoinen osa raja-aseman v\xc3\xa4est\xc3\xa4 katsoisi viel\xc3\xa4 l\xc3\xa4pi sormien ihmisten ja tavaran jouhevaa liikkumista, etenkin kun se helpottaa heid\xc3\xa4n omaakin el\xc3\xa4m\xc3\xa4\xc3\xa4ns\xc3\xa4. Oman tunnelmaa kirist\xc3\xa4v\xc3\xa4n varjonsa rajan ylle heitt\xc3\xa4\xc3\xa4 tuore sis\xc3\xa4llissota, jonka h\xc3\xa4vinneit\xc3\xa4 punaisia ei saisi p\xc3\xa4\xc3\xa4st\xc3\xa4\xc3\xa4 sen paremmin karkuun rajan taakse kuin sielt\xc3\xa4 takaisin Suomeen soluttautumaankaan._NEWLINE_Munckin kansallismielinen paatos ja usko itseens\xc3\xa4 lain ja j\xc3\xa4rjestyksen puhdaskilpisen\xc3\xa4 soturina sek\xc3\xa4 n\xc3\xa4ist\xc3\xa4 kumpuava into toteuttaa teht\xc3\xa4v\xc3\xa4ns\xc3\xa4 pilkuntarkasti ei j\xc3\xa4\xc3\xa4 huomaamatta kyl\xc3\xa4n opettajattarelta neiti Linnulta, joka on my\xc3\xb6s periaatteen ihminen. H\xc3\xa4n kuitenkin m\xc3\xa4\xc3\xa4rittelee itsens\xc3\xa4 mit\xc3\xa4\xc3\xa4n v\xc3\xa4ri\xc3\xa4 tunnustamattomaksi humanistiksi, jonka ihannemaailmassa keinotekoiset rajat eiv\xc3\xa4t kahlitsisi ihmisi\xc3\xa4. Vaikka molemmat kokevat toistensa n\xc3\xa4k\xc3\xb6kulmat itselleen \xc3\xa4rsytt\xc3\xa4vyyteen asti vieraiksi, he kuitenkin selv\xc3\xa4sti vaistoavat l\xc3\xb6yt\xc3\xa4v\xc3\xa4ns\xc3\xa4 toisistaan vertaisensa sielun \xe2\x80\x93 ja lis\xc3\xa4ksi fyysisesti vetovoimaisen miehen ja naisen. Kumpikaan ei kuitenkaan ole tahoillaan vapaa: Munckilla on kaukana kotona kihlattu, josta h\xc3\xa4n kuitenkin pestin my\xc3\xb6t\xc3\xa4 yh\xc3\xa4 enemm\xc3\xa4n et\xc3\xa4\xc3\xa4ntyy; Linnulla taas on asuntoonsa k\xc3\xa4tkettyn\xc3\xa4 sulhasensa, haavoittunut punasoturi, jonka piilottelu altistaa h\xc3\xa4netkin kuolemanrangaistuksen uhalle. _NEWLINE_Muita keskeisi\xc3\xa4 hahmoja ovat Munckin l\xc3\xa4hin alainen, nuori ja viel\xc3\xa4 sis\xc3\xa4llissodan vihakuohuissa el\xc3\xa4v\xc3\xa4, herk\xc3\xa4sti liipaisimeen tarttuva luutnantti Suutari, jonka ehdottomuus kauhistuttaa etenkin alkuvaiheessa Munckiakin; kunnon sotamies Svejki\xc3\xa4 niin olemukseltaan kuin asenteeltaankin muistuttava rajaseutulaisv\xc3\xa4\xc3\xa4peli Muranen; sek\xc3\xa4 rajan toisella puolella p\xc3\xa4\xc3\xa4majaansa pit\xc3\xa4v\xc3\xa4 vanhempi upseeri ja herrasmies, majuri Gentsch, joka koettaa yl\xc3\xa4luokkaisen arvonsa s\xc3\xa4ilytt\xc3\xa4en viel\xc3\xa4 hetken luovia historian virrassa, vaikka aavistaakin kohtalonsa hyyt\xc3\xa4v\xc3\xa4n komissaarin silm\xc3\xa4ll\xc3\xa4pidon alaisena olevan vain ajan kysymys. _NEWLINE_Munckin henkinen kiirastuli voimistuu, kun rajan takaa alkaa pyrki\xc3\xa4 maahan yh\xc3\xa4 enemm\xc3\xa4n neuvostovaltaa pakenevaa v\xc3\xa4ke\xc3\xa4: niin Pietarissa ty\xc3\xb6skennelleit\xc3\xa4 suomalaisia kuin ven\xc3\xa4l\xc3\xa4isaatelia, sivistyneist\xc3\xb6\xc3\xa4 ja juutalaisiakin. Munck kokee olevansa liian suuren teht\xc3\xa4v\xc3\xa4n edess\xc3\xa4 ja pyyt\xc3\xa4\xc3\xa4 apua kehittyv\xc3\xa4n kriisin purkamiseksi, mutta vastaus p\xc3\xa4\xc3\xa4kaupungista on tyly ja armoton: vain suomalaiset saa p\xc3\xa4\xc3\xa4st\xc3\xa4\xc3\xa4 l\xc3\xa4pi, muut on k\xc3\xa4\xc3\xa4nnytett\xc3\xa4v\xc3\xa4, "punikit" ja vakoojat teloitettava. Munck on j\xc3\xa4tetty yksin likaisen ty\xc3\xb6n tekij\xc3\xa4ksi ja huomaa joutuvansa tekem\xc3\xa4\xc3\xa4n yh\xc3\xa4 rankempia ratkaisuja, joiden ongelmallisuutta lain ja oikeuden, kohtuuden ja inhimillisyyden kannalta h\xc3\xa4n ei voi itselt\xc3\xa4\xc3\xa4nk\xc3\xa4\xc3\xa4n kiist\xc3\xa4\xc3\xa4. Munckin henkireik\xc3\xa4n\xc3\xa4 kasautuvien paineiden alla toimivat toisaalta shakki- ja keskusteluhetket originellin Gentschin kanssa, toisaalta h\xc3\xa4net hetkeksi j\xc3\xa4rjen sumentavankin raa\'asta todellisuudesta erottavat kohtaamiset rakkautta ja inhimillisyytt\xc3\xa4 edustavan Linnun kanssa. Rajajoki jatkaa hiljaista virtaansa kuten ennenkin, mutta rajan ongelmat patoutuvat kuitenkin ennen pitk\xc3\xa4\xc3\xa4 v\xc3\xa4\xc3\xa4j\xc3\xa4\xc3\xa4m\xc3\xa4tt\xc3\xa4 sumaksi, joka ei en\xc3\xa4\xc3\xa4 aukene ilman raskaita uhreja...\n_START_SECTION_\nJussi-palkinnot ja -ehdokkuudet\n_START_PARAGRAPH_\nElokuva sai Jussi-palkinnon parhaasta \xc3\xa4\xc3\xa4nisuunnittelusta vuonna 2008 (Ky\xc3\xb6sti V\xc3\xa4nt\xc3\xa4nen). Lis\xc3\xa4ksi elokuva oli ehdolla seuraavissa Jussi-palkintokategorioissa: paras miesp\xc3\xa4\xc3\xa4osa (Martin Bahne), paras miessivuosa (Hannu-Pekka Bj\xc3\xb6rkman) ja paras musiikki.'